Uwargida ta hallaka amaryarta da maganin bera kwana 6 da budar
Uwargida ta hallaka amaryarta da maganin bera kwana 6 da budar kai
’Yan sanda a Jihar Jigawa sun kama wata matar aure mai suna Amina Amadu mai shekara 55 saboda zarginta da hallaka amaryar da mijinta Malam Amadu ya aura mai suna Zulfa’u Amadu ta hanyar barbada mata gubar kashe bera a cikin dan wake, bayan kwana shida da kawo amaryar.
Kamar yadda wata majiya mai tushe ta shaiwa wa wakilinmu ta ce Malam Amadu ne ya sayo garin dan wake ya bai wa uwargidansa Amina ya ce ta yi musu dan wake, kuma bayan ta gama ne ta zuba wa amarya nata da sauran mutanen gida, amma bayan da Zulfa’u ta kammala cin dan waken ne sai kawai ta ji cikinta yana yi mata ciwo sai ta garzaya zuwa dakin mijinta tana kuka ta ce masa cikinta ne yake yi mata ciwo.
Majiyarmu ta ce lamarin wanda ya faru kwana shida da budar kan amaryar, mijin da amaryar suna cikin haka ne sai uwargida Amina ta ce masa ya je ya sayo madara a ba ta, kuma yana tafiya sayo madarar ce Amina ta dauko sauran gubar beran ta jika a ruwa ta ba amaryar ta ce ta yi maza ta sha maganin ciwon ciki ne kuma tana sha ta ce ga garinku nan.
Majiyar ta ce da Malam Amadu ya dawo daga sayo madara sai ya iske Zulfa’u a kwance idanu sun kafe sai ya jefar da madarar yana salati kuma nan take ya fara zargin uwargida da hannu a mutuwar amaryarta mai karancin shekaru. Saboda haka ya sa aka wanke sauran dan waken da Zulfa’u ta ci aka bai wa wadansu daga cikin jikokin uwargida aka ce su ci, kuma suna ci suka cikinsu ya kama murdawa sai da aka yi da gaske aka ceci ransu a asibiti.
Nan da nan ’yan sandan yankin Taura da ke jihar suka kama hannu Amina domin ta amsa tambayoyi.
Kakakin Rundunar ’Yan sandan Jihar Jigawa SP Audu Jinjiri ya tabbatar da faruwar lamarin ya ce yanzu haka Amina Amadu tana sashin binciken manyan laifuffuka na jihar tana amsa tambayoyi kan zargin amfani da gubar bera wajen hallaka kishishiyarta. Sai dai ya ce, ba su da labarin cewar wadansu yara sun ci abincin suna kwance a asibiti.
SP Jinjiri ya ce kuma da zarar sun kammala bincike za su gurfanar da Amina a gaban kotu domin yi mata shari’a.